ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Η παρούσα πρόταση για τροποποίηση της οδηγίας 2006/126/ΕΚ του Ευρωπαϊκού Κοινοβουλίου και του Συμβουλίου («οδηγία για τις άδειες οδήγησης») έπεται της πρότασης κανονισμού του Ευρωπαϊκού Κοινοβουλίου και του Συμβουλίου για τροποποίηση του κανονισμού (ΕΟΚ) αριθ. 3821/85 του Συμβουλίου, σχετικά με τη συσκευή ελέγχου στον τομέα των οδικών μεταφορών («κανονισμός για τον ταχογράφο») και τροποποίηση του κανονισμού (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου, που εγκρίθηκε από την Επιτροπή στις 19 Ιουλίου 2011[1]. Οι δύο προτάσεις αποτελούν δέσμη νομοθετικών μέτρων με στόχο την καλύτερη εφαρμογή των κοινωνικών κανόνων στις οδικές μεταφορές και τον περιορισμό των περιπτώσεων απάτης και του διοικητικού φόρτου, μέσω της ανάπτυξης των τεχνικών πτυχών και της αύξησης της αποτελεσματικότητας των ταχογράφων.

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ

Η συγχώνευση της κάρτας οδηγού με την άδεια οδήγησης προέκυψε από τη διαβούλευση συμφεροντούχων και διενεργήθηκε εκτίμηση επιπτώσεων με σκοπό να τροποποιηθεί ο κανονισμός για τον ταχογράφο, ως λύση για τον περιορισμό των περιπτώσεων απάτης, συγχρόνως δε, σε μακροπρόθεσμο ορίζοντα, για τη μείωση του κόστους (εκδίδεται και αγοράζεται ένα έγγραφο αντί δύο). Έχουν ήδη δημοσιευθεί τα αποτελέσματα των διαβουλεύσεων των συμφεροντούχων και η εκτίμηση επιπτώσεων[2].

Οι άδειες οδήγησης και οι κάρτες οδηγού εκδίδονται με τη μορφή πιστωτικής κάρτας και περιέχουν σχεδόν τις ίδιες πληροφορίες (στοιχεία και φωτογραφία του οδηγού, κλπ). Η οδηγία για την άδεια οδήγησης προβλέπει ήδη τη δυνατότητα εισαγωγής μικροεπεξεργαστή στον τυποποιημένο μορφότυπο της άδειας οδήγησης. Επιπλέον, η περίοδος ισχύος και των δύο καρτών περιορίζεται στα πέντε έτη, δεδομένου ότι η οδηγία για την άδεια οδήγησης προβλέπει ότι, από τις 19 Ιανουαρίου 2013, οι άδειες οδήγησης των οδηγών φορτηγών και λεωφορείων θα ισχύουν για πέντε χρόνια.

Συνεπώς, η συγχώνευση των καρτών ουδεμία αλλαγή απαιτεί στην περίοδο ισχύος των σημερινών καρτών ταχογράφου και, συνεπώς, στη διάρκειά τους (εφόσον η διαχείρισή τους είναι καθημερινή σε αντίθεση με τις κάρτες άδειας οδήγησης). Με τη συγχώνευση των καρτών οδηγών και των αδειών οδήγησης διευκολύνεται ο εντοπισμός κατά τους καθ’οδόν ελέγχους των οδηγών που χρησιμοποιούν κάρτα που δεν τους ανήκει ή που χρησιμοποιούν δύο κάρτες. Επιπλέον, οι οδηγοί αποθαρρύνονται να αφήνουν άλλους οδηγούς να χρησιμοποιούν την άδεια οδήγησής τους με σκοπό να παραβιάζουν τη συσκευή ταχογράφου.

Η εκτίμηση επιπτώσεων καταλήγει στο συμπέρασμα ότι η συγχώνευση της κάρτας οδηγού με την άδεια οδήγησης καθιστά δυνατό τον περιορισμό της διοικητικής επιβάρυνσης κατά 100 εκατομμύρια ευρώ περίπου.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Το άρθρο 27 της πρότασης για τροποποίηση του κανονισμού (ΕΟΚ) αριθ. 3821/85 ορίζει ότι οι κάρτες οδηγού εκδίδονται σύμφωνα με τις διατάξεις του κανονισμού για τους ταχογράφους μέχρι τις 18 Ιανουαρίου 2018. Προβλέπει επίσης ότι από τις 19 Ιανουαρίου 2018, οι κάρτες οδηγού ενσωματώνονται στις άδειες οδήγησης και εκδίδονται, ανανεώνονται, ανταλλάσσονται και αντικαθίστανται σύμφωνα με τις διατάξεις της οδηγίας 2006/126/EΚ.

Αυτή η σταδιακή αντικατάσταση της κάρτας οδηγού από την άδεια οδήγησης απαιτεί τροποποίηση της οδηγίας για την άδεια οδήγησης, προκειμένου να οργανωθεί από νομική άποψη η συνύπαρξη των δύο λειτουργιών που συγχωνεύονται σε ένα μόνο έγγραφο, δηλαδή η άδεια οδήγησης θα έχει τις λειτουργικές δυνατότητες κάρτας οδηγού.

Οι κάρτες οδηγού υπόκεινται σήμερα σε διαδικασίες έγκρισης τύπου συμπληρωματικές με εκείνες που ισχύουν για τις άδειες οδήγησης. Από τις 19 Ιανουαρίου 2018, η έγκριση τύπου των αδειών οδήγησης που παραδίδονται σε επαγγελματίες οδηγούς και, επομένως, συμπεριλαμβάνουν τις λειτουργικές δυνατότητες της κάρτας οδηγού για τον ταχογράφο θα είναι σύμφωνη με τις ισχύουσες απαιτήσεις που αφορούν τον μικροεπεξεργαστή, όπως προβλέπεται από την ισχύουσα οδηγία, καθώς και με όλες τις πρόσθετες απαιτήσεις που αναφέρονται στον κανονισμό (ΕΟΚ) αριθ. 3821/85, όπως τη δοκιμή της διαλειτουργικότητας ή τη δοκιμή λογικής λειτουργικότητας. Ωστόσο, κατά την εφαρμογή μέτρων συναφών με την έγκριση τύπου πρέπει να αποφεύγονται οι διπλές δοκιμές.

Η πρόταση ουδεμία συνέπεια θα έχει για την άδεια οδήγησης των ιδιωτών και αφορά μόνο τους επαγγελματίες οδηγούς που υπόκεινται στους κανόνες για το χρόνο οδήγησης και τις περιόδους ανάπαυσης καθώς και για τη χρήση του ταχογράφου. Από τις 19 Ιανουαρίου 2018 οι νέες άδειες οδήγησης και κάρτες οδηγού θα εκδίδονται σε ενιαίο έγγραφο.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Η πρόταση δεν συνεπάγεται πρόσθετο κόστος για τον προϋπολογισμό της ΕΕ.

2011/0327 (COD)

Πρόταση

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της οδηγίας 2006/126/ΕΚ του Ευρωπαϊκού Κοινοβουλίου και του Συμβουλίου σχετικά με τις άδειες οδήγησης που διαθέτουν λειτουργικές δυνατότητες κάρτας οδηγού

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 91,

Έχοντας υπόψη την πρόταση της Ευρωπαϊκής Επιτροπής,

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[3],

Έχοντας υπόψη τη γνώμη της Επιτροπής Περιφερειών[4],

Αποφασίζοντας σύμφωνα με τη συνήθη νομοθετική διαδικασία,

Εκτιμώντας τα ακόλουθα:

1. Η πείρα απέδειξε ότι σε ό,τι αφορά την άδεια οδήγησης οι περιπτώσεις απάτης και κατάχρησης είναι λιγότερο συχνές σε σύγκριση με την κάρτα οδηγού των συσκευών ελέγχου που είναι εγκατεστημένες σε οχήματα τα οποία χρησιμοποιούνται για την οδική μεταφορά επιβατών ή εμπορευμάτων, σύμφωνα με τον κανονισμό (ΕΟΚ) αριθ. 3821/85 του Συμβουλίου, της 20ής Δεκεμβρίου 1985, σχετικά με τη συσκευή ελέγχου στον τομέα των οδικών μεταφορών[5]. Επομένως, αυτή η συσκευή ελέγχου θα γίνει περισσότερο αξιόπιστη με τη συγχώνευση της κάρτας οδηγού και της άδειας οδήγησης. Επιπλέον, με τη συγχώνευση θα μειωθεί ο διοικητικός φόρτος για τους οδηγούς, οι οποίοι δεν θα χρειάζεται πλέον να υποβάλλουν αιτήσεις χορήγησης και να είναι κάτοχοι δύο διαφορετικών εγγράφων.

2. Το σχήμα και τα πεδία δεδομένων στις άδειες οδήγησης και στις κάρτες οδηγού είναι σχεδόν ίδια. Η μόνη αξιοσημείωτη διαφορά είναι ότι οι κάρτες οδηγού πρέπει να περιέχουν μικροεπεξεργαστή, ο οποίος όμως είναι προαιρετικός για τις άδειες οδήγησης. Επομένως, από τεχνικής άποψης, είναι εύκολη η συγχώνευση των δύο εγγράφων.

3. Η συγχώνευση δεν θίγει τα δικαιώματα και τις υποχρεώσεις που απορρέουν από τις διοικητικές άδειες για κατοχή άδειας οδήγησης και κάρτας οδηγού.

4. Οι κάρτες οδηγού υπόκεινται σήμερα σε διαδικασίες έγκρισης τύπου συμπληρωματικές με εκείνες που ισχύουν για τις άδειες οδήγησης. Από τις 19 Ιανουαρίου 2018, η έγκριση τύπου του μικροεπεξεργαστή που τοποθετείται στις άδειες οδήγησης που παραδίδονται σε επαγγελματίες οδηγούς και περιλαμβάνουν τις λειτουργικές δυνατότητες κάρτας οδηγού, πρέπει να είναι σύμφωνη όχι μόνο με τις απαιτήσεις του κανονισμού XXXX/XXXX της Επιτροπής για την εφαρμογή της οδηγίας 2006/126/ΕΚ σχετικά με την άδεια οδήγησης που διαθέτει μέσο αποθήκευσης, αλλά και με όλες τις πρόσθετες απαιτήσεις που αναφέρονται στον κανονισμό (ΕΟΚ) αριθ. 3821/85.

5. Κατά συνέπεια, πρέπει να τροποποιηθεί αναλόγως η οδηγία 2006/126/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τις άδειες οδήγησης[6],

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 2006/126/ΕΚ τροποποιείται ως εξής:

(1) Στο άρθρο 1 προστίθεται η ακόλουθη παράγραφος 5:

«5. Από τις 19 Ιανουαρίου 2018, εισάγεται υπόστρωμα αποθήκευσης (μικροεπεξεργαστής) σε όλες τις άδειες οδήγησης που εκδίδονται σύμφωνα με το άρθρο 7α.

Ο μικροεπεξεργαστής είναι σύμφωνος με τις απαιτήσεις των παραγράφων 2 και 3 του παρόντος άρθρου, συμπεριλαμβανομένων ειδικότερα τυχόν μέτρων που θεσπίζονται δυνάμει της παραγράφου 2. Περιέχει επίσης τα δεδομένα ταυτοποίησης της κάρτας που αναφέρονται στο Τμήμα IV, σημείο 5.2 του Παραρτήματος IB του κανονισμού (ΕΟΚ) αριθ. 3821/85.

Άδεια οδήγησης που εκδίδεται σύμφωνα με το άρθρο 7α, σε ότι αφορά την έγκριση τύπου, πρέπει να είναι σύμφωνη με τις απαιτήσεις του [Κεφαλαίου III] του Παραρτήματος IB του κανονισμού (ΕΟΚ) αριθ. 3821/85. Οι πληροφορίες που αφορούν την έγκριση τύπου αποθηκεύονται στον μικροεπεξεργαστή στην αίτηση για κάρτα οδήγησης».

(2) Παρεμβάλλονται τα ακόλουθα άρθρα 7α, 7β και 7γ:

«Άρθρο 7a

Άδεια οδήγησης στην οποία ενσωματώνεται κάρτα οδηγού

1. Από τις 19 Ιανουαρίου 2018, κατά την έκδοση, αντικατάσταση, ανανέωση ή ανταλλαγή άδειας οδήγησης οδηγού που απασχολούμενου στις οδικές μεταφορές εμπορευμάτων και επιβατών, κατά την έννοια του κανονισμού (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου[7], τα κράτη μέλη χορηγούν άδεια οδήγησης στην οποία ενσωματώνονται οι απαραίτητες λειτουργικές δυνατότητες, έτσι ώστε η άδεια οδήγησης να μπορεί να χρησιμοποιηθεί και ως κάρτα οδηγού κατά την έννοια του κανονισμού (ΕΟΚ) αριθ. 3821/85 του Συμβουλίου.

2. Η άδεια οδήγησης η οποία περιλαμβάνει τις λειτουργικές δυνατότητες της κάρτας οδηγού, εκδίδεται εντός μηνός από την παραλαβή της αίτησης από την αρμόδια αρχή.

3. Κατά την παράδοση άδειας οδήγησης η οποία περιλαμβάνει τις λειτουργικές δυνατότητες κάρτας οδηγού τα κράτη μέλη καταχωρούν στην άδεια οδήγησης τον εναρμονισμένο κωδικό ΕΕ που αναφέρεται στο παράρτημα I.

4. Ένας οδηγός δεν μπορεί να είναι κάτοχος κάρτας οδηγού που έχει εκδοθεί σύμφωνα με τον κανονισμό (ΕΟΚ) αριθ. 3821/85, και ταυτόχρονα, άδειας οδήγησης που περιλαμβάνει τις λειτουργικές δυνατότητες κάρτας οδηγού. Κατά την παράδοση σε οδηγό άδειας οδήγησης η οποία περιλαμβάνει τις λειτουργικές δυνατότητες κάρτας οδηγού, ο οδηγός επιστρέφει την παλαιά άδεια οδήγησης καθώς και την παλαιά κάρτα οδηγού στην εκδίδουσα αρχή.

5. Εάν ένα κράτος μέλος, εκτός του κράτους μέλους έκδοσης, ανακαλέσει ή αναστείλει μια έγκυρη άδεια οδήγησης η οποία περιλαμβάνει τις λειτουργικές δυνατότητες κάρτας οδηγού, πρέπει να την επιστρέψει στις αρχές του κράτους μέλους έκδοσης, αναφέροντας τους λόγους επιστροφής.»

«Άρθρο 7β»

Ανανέωση αδειών οδήγησης στις οπ οίες ενσωματώνεται κάρτα οδηγού

6. Όταν ένας οδηγός επιθυμεί ανανέωση της άδειας οδήγησης, η οποία περιλαμβάνει τις λειτουργικές δυνατότητες κάρτας οδηγού, υποβάλλει αίτηση στις αρμόδιες αρχές του κράτους μέλους της συνήθους κατοικίας του το αργότερο εντός 15 εργάσιμων ημερών πριν από την ημερομηνία λήξης της άδειας οδήγησης.

7. Εφόσον ζητείται ανανέωση άδειας οδήγησης η οποία περιλαμβάνει τις λειτουργικές δυνατότητες κάρτας οδηγού της οποίας η ισχύς πρόκειται να λήξει, η αρμόδια αρχή χορηγεί νέα άδεια πριν την λήξη της παλαιάς, με την προϋπόθεση ότι η αίτηση της υποβάλλεται εντός της προθεσμίας που ορίζεται στην παράγραφο 1.»

«Άρθρο 7γ»

Κλαπείσες, απολεσθείσες ή ελαττωματικές άδειες οδήγησης στις οποίες ενσωματώνεται κάρτα οδηγού

8. Τα κράτη μέλη τηρούν αρχεία των αδειών οδήγησης που εκδόθηκαν, εκλάπησαν, απωλέσθηκαν ή είναι ελαττωματικές, οι οποίες περιλαμβάνουν τις λειτουργικές δυνατότητες κάρτας οδηγού επί διάστημα τουλάχιστον αντίστοιχο της διάρκειας διοικητικής ισχύος τους.

9. Σε περίπτωση κλοπής άδειας οδήγησης η οποία περιλαμβάνει τις λειτουργικές δυνατότητες κάρτας οδηγού, πρέπει να γίνεται επίσημη δήλωση στις αρμόδιες αρχές του κράτους μέλους όπου διαπράχθηκε η κλοπή.

10. Σε περίπτωση απώλειας άδειας οδήγησης η οποία περιλαμβάνει τις λειτουργικές δυνατότητες κάρτας οδηγού, πρέπει να γίνεται επίσημη δήλωση στις αρμόδιες αρχές του κράτους μέλους έκδοσης και στις αρχές του κράτους μέλους της συνήθους κατοικίας, αν αυτό είναι διαφορετικό.

11. Σε περίπτωση φθοράς, κακής λειτουργίας, απώλειας ή κλοπής άδειας οδήγησης η οποία περιλαμβάνει τις λειτουργικές δυνατότητες κάρτας οδηγού, ο οδηγός οφείλει να ζητήσει εντός επτά ημερολογιακών ημερών την αντικατάστασή της από τις αρμόδιες αρχές του κράτους μέλους στο οποίο έχει τη συνήθη κατοικία του. Οι εν λόγω αρχές χορηγούν άδεια αντικατάστασης εντός πέντε εργασίμων ημερών από την παραλαβή της σχετικής αίτησης.»

(3) Στο σημείο 3 του παραρτήματος Ι μετά τον κωδικό 96 παρεμβάλλεται ο ακόλουθος κωδικός ΕΕ:

«97. Άδεια οδήγησης η οποία περιλαμβάνει τις λειτουργικές δυνατότητες κάρτας οδηγού μέχρι … [π.χ. 97(01.01.18)]».

Άρθρο 2

1. Τα κράτη μέλη θεσπίζουν και δημοσιεύουν, το αργότερο πριν από [2 έτη από την έναρξη ισχύος], τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων, καθώς και τον πίνακα αντιστοιχίας μεταξύ αυτών των διατάξεων και της παρούσας οδηγίας.

Εφαρμόζουν τις διατάξεις αυτές από τις 19 Ιανουαρίου 2018.

Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] COM(2011) 451 τελικό.

[2] Βλ. εκτίμηση επιπτώσεων SEC(2011)948.

[3] ΕΕ C […] της […], σ. […].

[4] ΕΕ C […] της […], σ. […].

[5] ΕΕ L 370 της 31.12.1985, σ. 8 .

[6] ΕΕ L 403 της 30.12.2006, σ. 18.

[7] ΕΕ L 102 της 11.4.2006, σ. 1.